Tyaumaꞌaca aꞌachu cumu arájsevi xɨcaj, aj puꞌi Jesús antiraa ɨrij japua. Aɨme pu aꞌuvíꞌitɨ aɨjna ɨ Pedro, ajta aɨjna ɨ Jacobo, ajta aɨjna ɨ Juan, ɨ tɨ juutzajraꞌan pueen aɨjna ɨ Jacobo.
Matɨꞌɨj maun aꞌutyáuucaꞌa, aj puꞌi saɨque tyuꞌutaujseijratacaꞌa aɨjna ɨ Jesús mejseiiraca. Ayaa pu tyamuaꞌa tiꞌityámastacareꞌe ɨ nyeerimaꞌaraꞌan tɨj xɨcaj. Tyamuaꞌa pu tyuꞌutyacueinaracaꞌa ɨ cɨɨxuraꞌaraꞌan. Ayaa pu tiꞌityatáatɨyeꞌicaa tɨj taij.
Majta eꞌeyan, huaꞌapua huataseijre huaꞌa tzajtaꞌa. Ai mu aɨn pueꞌenyaꞌa aɨjna ɨ Moisés tyaacan, ajta aɨjna ɨ Elías tɨ ajmiꞌi tiꞌixaxaꞌataꞌa ɨ Dioj jetze maꞌacan. Aɨ mu tíꞌixajtacaa ɨ Jesús jamuan.
Ajta aɨn ɨ Pedro, aɨ pu ayan tiraataꞌixaa aɨjna ɨ Jesús tɨcɨn: ―Tavastaraꞌa, naa pu xaꞌapɨꞌɨn tyej ya huatyáuu tyeyajna. Tɨ puaꞌa muaꞌaraanajchi, tyaj hueicaca huataahua ɨ ɨnaamua. Saɨj pu muacɨꞌɨti mueetzi, ajta seij, amɨjna mɨ Moisés. Ajta seij pu racɨꞌɨti amɨjna mɨ Elías.
Aucheꞌe pu tiꞌixáataca tɨꞌɨj aitɨri aꞌacáviꞌirixɨ huaꞌa japua. Huaꞌa tzajtaꞌa pu rájrupi aɨjna ɨ aitɨri tɨ naa tíꞌityatáatɨyeꞌi. Aj pu i tzajtaꞌan aꞌicánamuajre tɨ aꞌatɨ ayan tyuꞌutaxajtacaꞌa tɨcɨn: ―Ai pu aɨn pueen ɨ niyauj, ɨ nyej raxeꞌeveꞌe. Eecan pu rɨꞌɨ tinataꞌaca inyeetzi. Xaanamuajriꞌi seijna. ―Ayaa pu tyuꞌutaxajtacaꞌa.
Matɨꞌɨj raanamuajriꞌi maɨjna, aj mu mi aꞌaráavatzɨ a chuaataꞌa aɨme ɨ maj Jesús jamuan áꞌujhuaꞌanyaꞌa, aꞌini tyamuaꞌa mu tyuꞌutatzɨn.
Aj pu i Jesús a veꞌereꞌenye huaꞌa jemi. Tɨꞌɨqui huaꞌajtamuarej. Aj pu i ayan tihuaꞌutaꞌixaa tɨcɨn: ―Xaꞌajhuiixɨꞌɨ muan. Caxu tiꞌitzɨɨnyaꞌa.
Majta maɨn, matɨꞌɨj mauunyéjnyeꞌeracaꞌa, capu cheꞌe maꞌa aꞌajaꞌatɨjcaꞌa. Ai puꞌu an eꞌeseijraꞌacaa aɨjna ɨ Jesús.
Matɨꞌɨj eꞌitaꞌa aꞌucajuꞌunca ɨ jɨri japua, Jesús pu ayan tihuaꞌutaꞌijmɨjriꞌi tɨcɨn: ―Caxɨɨ xu aꞌatɨ ixaatyaꞌa aꞌij sej tyuꞌuseij. Saucheꞌe rachuꞌevaꞌa asta nya naꞌaj cai inyaa i nyaj nyajta tyaataꞌa jetze aꞌiraanye aitáraꞌani huaꞌa tzajtaꞌa ɨ mɨꞌɨchite.
Majta maɨn ɨ maj jamuan áꞌujhuaꞌanyaꞌa, ayaa mu tiraataihuaꞌuriꞌi tɨcɨn: ―¿Aꞌini een cɨn meyan tiꞌixaxaꞌa aɨme ɨ mej tyuꞌujmuaꞌate ɨ yuꞌuxari jetze meyan tɨcɨn anacai pu nuꞌu ruxeꞌeveꞌe tɨ ya uvéꞌenyen aɨjna ɨ Elías?
Jesús pu ayan tihuaꞌutaꞌixaa tɨcɨn: ―Ayej tiꞌayajna. Elías pu xaa ya uveꞌenyejsin tɨ ij nain tyuꞌujájcuareꞌen mej mi majtahuaꞌa raꞌaraꞌastijreꞌen ɨ Dioj.
Me nyajta inyaa, ayaa nu tyajaꞌamueꞌixaateꞌe tɨ aɨn Elías ari ya uveꞌenye. Majta maɨn, camu raamuáꞌa silu ayaa mu raaruu aꞌij mej tiꞌijxeꞌevaꞌacaꞌa. Ayaa mu majta cheꞌeta manaꞌa nyaruuren inyeetzi, i nyaj nyajta tyaataꞌa jetze aꞌiraanye. Pueijtzi mu majta naataꞌasin inyeetzi.
Cɨmeꞌen puꞌu ayan tyuꞌutaxajtacaꞌa, aj mu mi raamuaꞌareeriꞌi tɨ aɨn aɨjna cɨmeꞌen tyuꞌutaxajtacaꞌa ɨ Juan tyaacan tɨ huaꞌamuaɨꞌɨhuacaraꞌa.